
A közlekedés fejlesztésére vonatkozó elképzelések az 1828-1830. évi országos bizottság javaslatainak tükrében

Dolgozatomban egy átfogó, ám ebből a szempontból részletesen még nem elemzett forráscsoport segítségével arra keresem a választ, hogy hogyan gondolkodtak a közlekedés fejlesztéséről és az azzal összefüggő kérdésekről a reformkor kezdeti szakaszában.
Az 1825–1827. évi országgyűlésen kiküldött országos bizottság kereskedelmi munkálata tíz törvénycikket és indoklását tartalmazta a közlekedés fejlesztésével és egyet a közhasznú beruházások finanszírozására felállítandó közalappal kapcsolatban. A dolgozat egyik célja e munka ismertetése és elemzése. Másrészt, figyelmemet kiterjesztettem a javaslatra válaszul adott, az Országos Levéltárban található, többnyire kéziratos vármegyei véleményekre, bevonva a vizsgálatba a szélesebb, vármegyei közvéleményt is.
Ugyan a bizottság munkálatainak többségét – a kereskedelmi munkálatot is beleértve – összességében konzervatívnak értékelték a kortársak és a történettudomány is, éppen a közlekedésre vonatkozó javaslatai között található néhány egészen előremutató és modern gondolat. A javaslatok vizsgálata során megállapíthatjuk, hogy a kereskedelmi munkálat és a rá adott megyei válaszok nemcsak összefoglalását jelentik a kor közlekedési problémáinak és megoldandó feladatainak (utak és csatornák építése, folyók szabályozása, törvénytelenül szedett vámok eltörlése stb.), de sok mindent elárulnak a közgondolkodás alakulásáról is. A megyei vélemények elemzésével láthatóvá válik, hogy milyen ellentmondásokat okozott a rendi kiváltságok megőrzésének igénye és az a felismerés, hogy a nemességnek is részt kell vennie a közlekedés fejlesztésében. A társadalmi különbségek nélküli vámfizetés, a közalap felállításához történő nemesi hozzájárulás problémái, valamint az utak építése kapcsán megjelenő, a jobbágyterhek csökkentésére irányuló törekvések beemelik a javaslatot a reformkor nagy törekvései, a közteherviselés és az érdekegyesítés kérdéskörébe.
A munkálat ugyan soha nem került az országgyűlés elé, az 1832–1836. évi diétán néhány kiragadott kérdésben mégis olyan nagyjelentőségű törvények születtek e tervezet alapján, mint a Pestet és Budát összekötő állandó hídról vagy a vasút-, csatorna- és hídépítő vállalatoknak adandó kedvezményekről szóló törvénycikkek.



